Man langs snelweg geskietFoto: Marshall Security ŉ 58-jarige man is Maandagaand langs die N2 in Durban geskiet nadat sy voertuig onklaar geraak het. Kyle van Reenen, bemarkingsbestuurder van Marshall Security, het in ŉ verklaring gesê die voorval het in Clare Hills gebeur. Volgens Van Reenen is veiligheidsbeamptes omstreeks 20:30 na die toneel op die N2 Suid, net ná die Umgeniweg-wisselaar, ontbied. “Volgens inligting wat op die toneel aan die veiligheidsbeamptes gegee is, het die man langs die pad stilgehou nadat sy voertuig meganiese probleme ondervind het. ŉ Onbekende aantal verdagtes het hom genader en geëis dat hy sy waardevolle besittings aan hulle oorhandig voordat hulle ŉ vuurwapen uitgeruk en die man geskiet het. Hy is in sy linkerskouer gewond en die verdagtes het te voet gevlug,” het Van Reenen gesê. Hy het gesê die man is op die toneel gestabiliseer voordat hy na ŉ nabygeleë hospitaal geneem is. Die polisie ondersoek die voorval.